בוקסנבוים: "צריך להמשיך במומנטום החיובי"
במכבי פתח תקווה שמחו על הניצחון מול אחי נצרת, על אף היכולת הפושרת. הקשר: "אף אחד לא יזכור שלא שיחקנו טוב, יזכרו את שלוש הנקודות". רוני לוי התייחס לאי הכללתו בסגל של טל בן חיים: "חובת ההוכחה היא עליו"
שלושה מחזורים ללא ניצחון וניצחון אחד בלבד מתחילת העונה – זה היה מאזנה של מכבי פתח תקווה עד אתמול (ש'), אחרי הניצחון 0:1 על אחי נצרת באצטדיון האורווה. שחקניו של רוני לוי, שהגיעו למשחק אחרי התיקו במחזור הקודם מול מ.ס. אשדוד, לא הציגו יכולת טובה אמש, אולם בקבוצה מאושרים בעיקר משלוש הנקודות.
"ההרגשה הבוקר היא טובה", אישר הקשר עומר בוקסנבוים, "זה תמיד כיף לנצח והניצחון אתמול היה חשוב לנו מאוד. אנחנו כבר שבועיים במגמת שיפור, ולמרות ששיחקנו לא טוב אתמול הבאנו את הנקודות וזה מה שחשוב. אני חושב שנגד אשדוד היינו יותר טובים ולא ניצחנו, ואתמול דווקא היה משחק פחות טוב שלנו וסיימנו עם ניצחון. לפעמים צריך שהמזל יהיה איתך".
על השאלה האם השינוי בתוצאות הגיעה בעקבות ההתעסקות במעמדו של לוי לפני כשבועיים, אמר הקשר: "אנחנו לא מושפעים מהדברים שקורים מסביב ולא משום דבר בתקשורת. אנחנו מתמקדים אך ורק במטרה שלנו, שהיא לעלות ולנצח כל שבת. רוני הכין אותנו למשחק אתמול בצורה הכי טובה שיש. אנחנו באים מוכנים לכל משחק, ואני שמח שאתמול זה בא לידי ביטוי בניצחון. מה שחשוב עכשיו זה שתהיה לזה המשכיות. בשבוע שעבר סיימנו בתיקו, אתמול עם ניצחון וצריך להמשיך לעלות ולהפסיק להפסיד, כי זה באמת לא נעים".
במועדון מאמינים שהתקופה הרעה כבר מאחוריהם, ובוקסנבוים הסביר: "אני חושב שכבר בשבוע שעבר התיקו הוציא אותנו לדרך חדשה, אחרי שעצרנו את שרשרת ההפסדים. יש שינוי בקבוצה ומרגישים את זה. אפילו שהיכולת שלנו אינה בשיאה, חזרנו לנצח ואף אחד לא יזכור שלא שיחקנו טוב אתמול, יזכרו את שלוש הנקודות. אנחנו צריכים להמשיך לעבוד קשה, להיות מחויבים ולבוא בשבתות ולהמשיך במומנטום החיובי הזה".
מי שבכל זאת יצא מאוכזב מהמשחק אתמול, הוא החלוץ הצעיר טל בן חיים, שלא נכלל בסגל. בן חיים, שעד לפני כשבוע היה שחקן קבוע בהרכב, ספג בשבת שעברה ביקורת מהמאמן לוי בחדר ההלבשה ואמש, כאמור, לא נכלל בסגל למשחק. בן חיים נראה מאוכזב מאוד מהחלטתו של המאמן, שהתייחס לכך בסיום ואמר: "טל קיבל ממני הזדמנות ולא ניצל אותה. חובת ההוכחה היא עליו".
שחקניו של לוי יהנו היום (א') מיום חופשי מאימונים, ומחר יפתחו בהכנות למשחק הליגה הבא של הקבוצה, מול מכבי ת"א בבלומפילד.